કેશોદ શહેરમાં વેરાવળ તરફથી પ્રવેશતી લકઝરી બસો પૂરપાટ રોંગ સાઇડમાં રોજ આવતી હોય અને છાછવારે અકસ્માત થયા છે. તેમજ કેશોદ પોલીસ સ્ટેશનમાં ફરિયાદ જયભાઈ વીરાણીએ કરેલી છે. એકાદ વખત પગલાં ભરવા છતાં પરિસ્થિતિમાં કોઈ ફર્ક પડ્યો નથી. બસસ્ટેન્ડ વિસ્તારમાં સીસીટીવી કેમેરા લગાવેલા છે તેમાં જોઇને પણ પોલીસ સ્ટેશનમાં બેઠાં બેઠાં પગલાં ભરી શકાય એમ પણ છે, ત્યારે ટ્રાફિક સમસ્યા દૂર કરવા માટે ઝુંબેશ ચલાવી રહેલા અધિકારી દ્વારા કેમ નક્કર કાર્યવાહી કરવામાં આવતી નથી. કેશોદના વેરાવળ રોડ પર રોજ સાજે શાકમાર્કેટ નો ટ્રાફિક, હીરાના કારીગરો છુટતા ટ્રાફિક, લકઝરીનો ટ્રાફિક, શાળાઓ શરૂ થાય તો તે ટ્રાફિક સાથે પસાર થતા વાહનોનો ટ્રાફિક હોય છે ત્યારે આ કાયમી ધોરણે સમસ્યા દૂર કરવા રહીશોમાં માગણી ઉઠવા પામી છે. ગ્રામ્ય વિસ્તારના નો-પાર્કિંગ માં ઉભા રહીને ટ્રાફિકને અડચણ કરતાં છકડા રીક્ષા માટે કાયમી ધોરણે જગ્યા ફાળવવામાં આવે તો હાઈવે રોડ આવવા જવા ખુલ્લો રહે. લાખો રૂપિયાના ખર્ચે લાગેલા સીસીટીવી કેમેરા દ્વારા બસસ્ટેન્ડ વિસ્તારની ટ્રાફિક સમસ્યા દૂર કરવામાં આવશે ખરી...?